তবে এশিয়াডে খেলা মূল একাদশটা অপরিবর্তিত থাকায় বিকল্প খেলোয়াড় নিয়ে এই বিতর্ক জোরালো নয় তেমন। জাকার্তায় শুরুর একাদশে না থাকলেও নিয়মিতই বদলি নামা আব্দুল্লাহর চোট পাওয়াটা অনাকাঙ্ক্ষিত। শ্রীলঙ্কার বিপক্ষে বাজে খেলেও সেন্ট্রাল মিডফিল্ডে তাই জায়গা হয়ে গেছে সোহেলের। সেই ম্যাচে ফুলব্যাক হিসেবে দিশাহীন ফুটবল খেলা ফয়সাল স্কোয়াডে এশিয়াডের নিয়মিত রাইটব্যাক বিশ্বনাথের ব্যাকআপ হিসেবে। এর বাইরে তেমন বিকল্পও নেই জেমির হাতে। স্ট্রাইকার পজিশনে রনি, নাবিব নেওয়াজ, মতিন মিয়া থেকে একজনকে বাছতেই হতো জেমি ডে’কে। রনি, নাবিবের একই রকম গোল মিসের (কু) খ্যাতি। মতিন চ্যাম্পিয়নশিপ লিগে প্রচুর গোল করেছেন, প্রিমিয়ারে উঠে মাঝমাঠ থেকে একাই কাটিয়ে অসাধারণ এক গোল উপহার দিলেও সেভাবে নিয়মিত আর জাল খুঁজে পাননি। অভিজ্ঞতায়ও কিছুটা পিছিয়ে তিনি রনি, নাবিবের চেয়ে। কোচ শেষ পর্যন্ত রনিকেই বেছে নিয়েছেন। বাঁ উইংয়ে জাফরের সুযোগ হতেই পারত। কিন্তু তিনি গত ১২ সপ্তাহের অনুশীলনে সম্ভাবনা দেখেছেন রবিউল ইসলামের মধ্যে, ‘জাফর, মতিন দলে থাকতেই পারত। তবে আমি আমার চোখে সেরা খেলোয়াড়দেরই বেছে নিয়েছি। রবিউলের সামর্থ্য আছে ভালো কিছু করে দেখানোর। সামনে আমাদের বঙ্গবন্ধু গোল্ডকাপ আছে, সেখানে নিশ্চয় জাফরদের আরেকটি সুযোগ থাকবে।’ এশিয়াডে উইঙ্গার কাম স্ট্রাইকার হিসেবে খেলিয়েছেন তিনি মাহবুবুর রহমান ও সাদ উদ্দিনকে। আরেক উইংয়ে বিপলু আহমেদ প্রথম পছন্দ। তাঁদের বিকল্প হিসেবে জাফরের বদলেই বেছে নিয়েছিলেন তিনি রবিউলকে। কাল শেষ পর্যন্ত অবশ্য তাঁকেও বিসর্জন দিতে হয়েছে। জেমি শুরুতে দুজন গোলরক্ষক রাখলেও সাফের নিয়ম মেনে পরে তিনজন করেছেন, তাতেই আউটফিল্ডের একজন হিসেবে রবিউলকে তিনি ছেঁটে ফেলেছেন।